ସାଦିକା ପାରଭିନ ପପି  (ଜନ୍ମ: ୧୦ ସେପ୍ଟେମ୍ବର ୧୯୭୯) ଜଣେ ବଙ୍ଗଳାଦେଶି ଅଭିନେତ୍ରୀ, ଯିଏକି ବଙ୍ଗଳାଦେଶରେ ପପି ନାମରେ ପରିଚିତ  । ସେ ମୁଖ୍ୟତଃ ବଙ୍ଗଳାଦେଶୀ କଥାଚିତ୍ରରେ ଅଭିନୟ କରନ୍ତି । ୧୯୯୭ ମସିହାରେ ସେ ବଙ୍ଗଳଦେଶୀ କଥାଚିତ୍ର ଜଗତରେ କାର୍ଯ୍ୟ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲେ କୁଲି । କଥାଚିତ୍ରରେ ଅଭିନୟ କରିବା ସହିତ ସେ କିଛି ଦୂରଦର୍ଶନ ଧାରାବାହିକ ଓ ୱେବ୍‌ ସିରିଜ୍ ଆଦିରେ ଅଭିନୟ କରିଛନ୍ତି । କାରାଗାର  (୨୦୦୩), ମେଘେର୍ କୋଲି ରୋଡ୍  (୨୦୦୮) ଏବଂ ଗଙ୍ଗାଯାତ୍ରା  (୨୦୦୯) ଭଳି କଥାଚିତ୍ର ପାଇଁ ସେ ଶ୍ରେଷ୍ଠ ଅଭିନେତ୍ରୀ ଭାବରେ ତିନିଥର ବଙ୍ଗଳାଦେଶୀ ଜାତୀୟ ଚଳଚ୍ଚିତ୍ର ପୁରସ୍କାର ପାଇଛନ୍ତି  । ପ୍ରାରମ୍ଭିକ ଜୀବନ ପପି ହେଉଛନ୍ତି ବଙ୍ଗଳାଦେଶର ୩ୟ ସର୍ବବୃହତ ସହର ଖୁଲନାଠାରେ ୧୯୭୯ ମସିହାର ସେପ୍ଟେମ୍ବର ୧୦ ତାରିଖରେ ଜନ୍ମଗ୍ରହଣ କରିଥିଲେ । ସେ ଖୁଲନାର ଗୋବର ଚକାସ୍ଥିତ ଜାତୀୟ ବାଳିକା ବିଦ୍ୟାଳୟରେ ଅଧ୍ୟୟନ କରିଥିଲେ । ଅଭିନୟ ଜୀବନ ପପି ୧୯୯୫ ମସିହାରେ ରଙ୍ଗୀନ ଦୁନିଆରେ କାମ କରିବା ଆରମ୍ଭ କରିଥିଲେ । ସେ ଲକ୍ସ ଆନନ୍ଦ ବିଚିତ୍ର ନାମକ ଏକ କାର୍ଯ୍ୟକ୍ରମରେ ପ୍ରଥମେ ଅଂଶଗ୍ରହଣ କରିଥିଲେ । ସେ ୧୯୯୭ ମସିହାରେ ବଙ୍ଗଳାଦେଶୀ କଥାଚିତ୍ର ଜଗତରେ ଅଭିନୟ କରିବା ଆରମ୍ଭ କରିହତିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା କୁଲି, ଯେଉଁଥିରେ ସେ ଓମାର ସନିଙ୍କ ବିପକ୍ଷରେ ନାୟିକା ଭାବରେ ଅଭିନୟ କରିଥିଲେ । ଏହି କଥାଚିତ୍ରଟିର ନିର୍ଦ୍ଦେଶନା ଦେଇଥିଲେ ମନ୍ତଜୁର ରହମାନ ଆକବର । ସେ ନାୟକ ନାମକ ଏକ ଦୂରଦର୍ଶନ ଧାରାବାହିକରେ ଅଭିନୟ କରିଥିଲେ, ଯାହାର ନିର୍ଦ୍ଦେଶନା ଦେଇଥିଲେ ଶହିଦୁଲ୍ ଇସଲାମ ଖାନ୍ । ୨୦୧୯ ମସିହାରେ ସେ ୱେବ୍ ସିରିଜ୍‌ରେ ପ୍ରଥମ କରି ଅଭିନୟ କରିଥିଲେ । ତାଙ୍କ ଅଭିନୀତ ପ୍ରଥମ ସିରିଜ୍ ଥିଲା ଗାର୍ଡେନ୍ ଗେମ୍, ଯାହାକି ବାଇସ୍କୋପ୍ ନାମକ ଏକ ବଙ୍ଗଳାଦେଶୀ ଓଟିଟି ଆପ୍‌ରେ ମୁକ୍ତିଲାଭ କରିଥିଲା । ୨୦୨୦ ମସିହାରେ ସେ ଅନ୍ୟ ଏକ ୱେବ୍ ସିରିଜ୍ ଇନ୍ଦୁବାଳାରେ ଅଭିନୟ କରିଥିଲେ ।